Produksie van isotope by Pelindaba hervatDie Pelindaba kernnavorsingsentrum buite Pretoria. Foto: NJR ZA/Commons.wikimedia.org Die produksie van mediese isotope is by die Pelindaba-kernfasiliteit naby Pretoria hervat ná ‘n lang onderbreking weens die agteruitgang van veiligheidsmaatreëls. Isotope word in die mediese veld gebruik vir veral die bekamping van kanker en die sterilisasie van mediese instrumente, en kan hoogs winsgewend wees as die vervaardiging daarvan behoorlik en veilig bedryf word. Na ’n veiligheidsinsident in November 2017 is produksie van isotope gestaak en toe weer in Februarie verlede jaar hervat. ’n Verdere veiligheidsvoorval in Mei het beteken dat produksie eers weer in November verlede jaar hervat kon word, het die minister van energie, Jeff Radebe, in antwoord op ’n geskrewe parlementêre vraag deur die DA-LP Andricus van der Westhuizen gesê. Volgens Radebe word die isotope MO-99 en I-131 tans weer geproduseer, en word groot klem op die inskerping van maatreëls rakende veiligheid en instandhouding by die personeel geprioritiseer. Pelindaba is ’n nasionale sleutelpunt en die minister het nie die presiese aard van die veiligheidsprobleme bekend gemaak nie. Wat hy wel bekend gemaak het, is dat die staatsbestuurde maatskappy NTP Radio-isotope, wat die isotope produseer, se wins weens die gebeure van R184 miljoen in 2017 tot R108 miljoen verlede jaar afgeneem het en dat die geprojekteerde verlies vanjaar R224 miljoen is. Radebe meen nietemin daar is alle rede om te hoop dat die maatskappy sy wêreldwye markaandeel sal kan terugwen, en hy het die versekering gegee dat stappe in daardie verband reeds begin het en vrugte afwerp.